Μαξέντιος

Ο Μάρκος Αυρήλιος Βαλέριος Μαξέντιος, λατιν.: Marcus Aurelius Valerius MaxentiusΣτην κλασική λατινική, το όνομα του Μαξέντιου θα αναγραφόταν ως MARCVS AVRELIVS VALERIVS MAXENTIVS AVGVSTVS. (278 - 28 Οκτωβρίου 312) είχε αυτοανακηρυχθεί Ρωμαίος Αυτοκράτορας από το 306 έως το 312. Ήταν γιος του Μαξιμιανού πρώην Αυτοκράτορα στη Δύση, και γαμπρός του Γαλέριου Αυτοκράτορα στην Ανατολή. Στο τελευταίο μέρος της βασιλείας του συμμετείχε στον εμφύλιο πόλεμο, συμμαχώντας με τον Μαξιμίνο Δάια καίσαρα στην Ανατολή εναντίον του Λικίνιου Αυτοκράτορα στη Δύση και του Κωνσταντίνου Α΄ καίσαρα στη Δύση. Ο τελευταίος τον νίκησε στη μάχη της Μιλβίας γέφυρας το 312, όπου ο Μαξέντιος, με τον στρατό του σε φυγή, φέρεται να πνίγηκε στον ποταμό Τίβερη.

 Η ζωή του 
 Η γέννηση και τα πρώτα χρόνια 
Η ακριβής ημερομηνία γέννησης του Μαξέντιου είναι άγνωστη. Πιθανώς γεννήθηκε κατά το 278. Ήταν γιος του Μαξιμιανού, και της συζύγου του Ευτροπίας. 

Καθώς ο πατέρας του έγινε Αυτοκράτορας στη Δύση το 285, ο Μαξέντιος θεωρήθηκε βασιλικός πρίγκιπας, που θα διαδεχόταν τελικά τον πατέρα του στο θρόνο. Φαίνεται όμως, ότι δεν έχει υπηρετήσει σε κάποια σημαντική στρατιωτική ή διοικητική θέση κατά τη διάρκεια τής βασιλείας τού Διοκλητιανού Αυτοκράτορα στην Ανατολή και τού πατέρα του. Η ακριβής ημερομηνία τού γάμου του με την κόρη τού Γαλέριου είναι άγνωστη. 

Ο Μαξέντιος ήταν αδελφός της Φαύστας, νόμιμης συζύγου του Κωνσταντίνου Α΄ και ετεροθαλής αδελφός της Φλ. Μ. Θεοδώρας, δεύτερης συζύγου του Κωνστάντιου Α΄ του Χλωρού Αυτοκράτορα στη Δύση. Ο Μαξέντιος στις 28 Οκτωβρίου 306 αυτοανακηρύχθηκε Αύγουστος στη Δύση, και διοίκησε την επαρχία της Ιταλίας, που εκτεινόταν από τις Άλπεις και τα δυτικά Βαλκάνια ως τις ακτές των σημερινών κρατών της Αλγερίας, της Τυνησίας και της Λιβύης (περιλαμβανομένης όλης της σημερινής Ιταλίας και των νησιών της).

 Οι επιδιώξεις του και οι εσωτερικές συγκρούσεις 
Το 306, ο Κωνστάντιος Α΄ ο Χλωρός απεβίωσε και οι λεγεώνες τής Βρετανίας κήρυξαν τον γιο του Κωνσταντίνο Αύγουστο. Ο Μαξέντιος επεδίωξε να διεκδικήσει τον τίτλο του Αυγούστου και ότι ήταν το στήριγμα της Συγκλήτου, ενώ στο μεταξύ κάλεσε τον πατέρα του να τον χρίσει αυτοκράτορα, έτσι ώστε να κερδίσει και την δική του στήριξη. Το 307 ο Λικίνιος έλαβε τον τίτλο του Αυγούστου στην Ανατολή.

Ο Γαλέριος, που επίσης στήριζε τις δράσεις του Μαξέντιου, περιόρισε τον Κωνσταντίνο Α΄ με το να τον αναγνωρίσει ως Καίσαρα στη Δύση (στη Γαλατία και τη Βρετανία) και όχι ως Αύγουστο. Για να κερδίσει την εμπιστοσύνη του Γαλέριου, ο Κωνσταντίνος Α΄ προσπάθησε να πλησιάσει σε οικογενειακό επίπεδο τους δύο Αυτοκράτορες. Νυμφεύτηκε την αδελφή του Μαξέντιου, Φαύστα στους Τρεβήρους (Τρηρ) και έτσι κέρδισε τον τίτλο του Αυγούστου. Ο Γαλέριος τελικά κήρυξε εκστρατεία εναντίον του Μαξιμιανού και του Μαξέντιου στην Ιταλία, που απέτυχε και στην οποία ο Κωνσταντίνος Α΄ έλαβε ουδέτερη στάση. 

Το 308 Ο Μαξέντιος έπρεπε να αντιμετωπίσει και την προδοσία τού πατέρα του, που προσπάθησε να τον εκθρονίσει στη Ρώμη. Στο Καρνούντο, ο ηττημένος πλέον Μαξιμιανός παραιτήθηκε από αύγουστος και διέφυγε στη Γαλατία, στον Καίσαρα Κωνσταντίνο Α΄. Δύο χρόνια αργότερα, ο Μαξιμιανός βρέθηκε ύποπτος σε συνωμοσία, που είχε σκοπό να δολοφονήσει τον Κωνσταντίνο Α΄ κατά την εκστρατεία του εναντίον των Φράγκων. Τον ίδιο καιρό ο Μαξέντιος έστειλε στην Αφρική έναν μικρό στρατό, για να καταπνίξει την προδοσία του Δομίτιου Αλεξάνδρου, που έχρισε τον εαυτό του αυτοκράτορα της Καρχηδόνας.

 Η σύγκρουση με το Κωνσταντίνο Α΄ και το τέλος 
Ο Βαλέριος Ρωμύλος, πρωτότοκος γιος του Μαξέντιου, απεβίωσε σε ηλικία 14 ετών το 309. Εκείνη την περίοδο, οι σχέσεις με τον Κωνσταντίνο Α΄ δεν ήταν καλές. Έτσι ο Μαξέντιος συγκέντρωσε τις δυνάμεις του στις Άλπεις (στην περιοχή της σημερινής Ελβετίας) για να πολεμήσει τους στρατούς του Κωνσταντίνου Α΄, που είχε συμμαχίσει με τον Λικίνιο Αυτοκράτορα της Δύσης. Ο Μαξέντιος έχανε τη μία μάχη μετά την άλλη, και σταδιακά έχανε και εδάφη των επαρχιών της Ιταλίας. 

Στις 28 Οκτωβρίου 312, στην περιοχή της Μιλβίας γέφυρας (βόρεια της Ρώμης), γύρω στους 100 χιλιάδες άνδρες στο πλευρό του Κωνσταντίνου Α΄ συγκρούστηκαν με τους άνδρες του Μαξεντίου (κυμαίνονταν μεταξύ 75 και 120 χιλιάδων) στα βόρεια της Ρώμης. Ο Κωνσταντίνος Α΄ είχε ενισχύσει τις δυνάμεις του στρατολογώντας εντόπιους κατοίκους δίχως θρησκευτικές διακρίσεις, γεγονός που κρίθηκε αίσιος οιωνός για την θετική μεταχείριση, που είχαν οι Χριστιανοί στα χρόνια της αυτοκρατορίας του, παρά το γεγονός ότι είχε παραμείνει ακόμη πιστός στο ρωμαϊκό δωδεκάθεο. Εν τέλει οι δυνάμεις του Μαξεντίου υποχώρησαν στον Τίβερη, και προσπάθησαν να διασχίσουν το ποτάμι. Μέσα στον πανικό των ηττημένων ανδρών που επικρατούσε, ο Μαξέντιος έπεσε στο νερό και πνίγηκε. Την επόμενη ημέρα το πτώμα του βρέθηκε: ο Κωνσταντίνος Α΄ διέταξε να αποκεφαλιστεί, το κεφάλι του να περιφερθεί στους δρόμους της Ρώμης, και στη συνέχεια να σταλεί στην Αφρική ως σύμβολο της απόλυτης πάταξης του σφετεριστή.

Οικογένεια
Νυμφεύτηκε τη Βαλερία Μαξιμίλλα, κόρη του Γαλερίου Ρωμαίου Αυτοκράτορα στην Ανατολή, και είχε τέκνο:
 Βαλέριος Ρωμύλος 294-309, ύπατος, απεβ. 15 ετών.

 Παραπομπές 

 Εξωτερικοί σύνδεσμοι 

Ηταν άχρηστος
Κατηγορία:Ρωμαίοι αυτοκράτορες